"אנחנו חושבים רק כאשר מוצבת בפנינו בעיה." – ג'ון דיואי

"קונפליקט הוא הזבוב הטורדני של המחשבה. הוא מניע אותנו להתבוננות ולזיכרון, ומעורר אותנו להמצאה. הוא מכה בנו בהלם כדי שנצא מפסיביות, ומפעיל אותנו לשים לב ולתחבל... קונפליקט הוא מצב חיוני להרהור ולתושייה." – ג'ון דיואי

אריקסון טוען שלאורך מחזור החיים, האגו הולך ונבנה מכוח סוגי האתגרים הקשורים למטלות בדרגות מסוימות... **ללא אתגרים הדורשים פתרון, האגו נבנה בדרכים שיפיקו תגובות פסיביות וחלשות לדרישות שיבואו לאחר מכן**.

חשוב לציין שהאתגרים העומדים בפני האדם חייבים להיות "בעלי משמעות" לאגו, לא רק כאלה המורגשים כסדרה של מכשולים חברתיים, שרירותיים או אקראיים, אחרת האדם יתקשה להבין את ההתנסות... כמו כן, כאשר האגו שואב משמעות (תוכן) מהאתגרים שבהם הוא מתנסה, וכשהוא ממזג התנסויות, הוא מתחזק ביכולתו לשלוט באתגרים מורכבים יותר, כלומר, לעבד התנהגויות מורכבות יותר ויותר.

לדעת אריקסון, האגו נוצר ממתח... והוא משגשג ממתח ומאתגרים, בכמויות שמתאימות לחוזק של האגו. **ללא אתגרים שצריך להתגבר עליהם, האגו הופך פסיבי וחלש...**

*Côté, James E., and Charles Levine. Identity Formation, Agency, and Culture: A Social Psychological Synthesis, 2002*

"בניתוח הנרטיבים עבור הספר הזה, מצאתי שערכים הם הבסיס שעליו מתפתח השיח התרבותי. הערכים **מעניקים משמעות מאחדת לאירועים בחייהם של אנשים, והם אמצעי עיקרי שדרכו הם** **מפרשים ומסבירים את המציאות**. ערכים מסייעים לקשר בין אירועים שגרתיים מחיי היומיום לבין ההקשרים המקרו-חברתיים, ההיסטוריים, הפוליטיים והכלכליים שבהם מתרחשים החיים, ובהם מתעצבים מבנים תרבותיים. לא זו בלבד שערכים מהווים חלק אינטגרלי מהדרכה ומהכוונה ספציפית לתרבות, הם הופכים לבסיס המבנים ההגיוניים של העולם, ועשויים גם להוביל ליצירה ולהנצחה של אידיאולוגיות.

כפי שאנו רואים לאורך הספר הזה, הערכים מעוגנים בחייהם של אנשים. אנשים השרויים בכאוס נצמדים לערכיהם כמקור לסדר. **ערכים מביעים שיח תרבותי, שלרוב כולל ערכים אחדים הקשורים** **ביניהם. הערכים עשויים להיקשר לזיכרונות מחוויות חיים משמעותיות וליצור מערכת אמונות** **אינדיבידואלית**, להיקשר לחוויות חיים ולמטרות לפעולה, או לדרכים שבהן אידיאולוגיות חברתיות דומיננטיות קשורות לחוויה."

*Becker, G., Disrupted Lives: How People Create Meaning in a Chaotic World, 1997*

**Eight Thoughts About Conflict**

**תנועה**: כאשר מים אינם נמצאים בתנועה הם נעשים סטגנטיים ומזוהמים. כאינדיבידואלים, אם לא נהיה מעורבים בסוג מסוים של קונפליקט, אם לא ננוע, נצמח ונלמד, נתחיל להרגיש חוסר מנוחה ואי שקט, ולאחר מכן מרירות ותרעומת.

**השתוקקות**: כשיש קונפליקט, הסיבה היא שאנחנו רוצים משהו שאין לנו, והוא מעבר ליכולתנו להכיל אותו. הקונפליקט נובע מהשתוקקות, ממתח בין שני רצונות (שאנחנו לא תמיד יודעים לנסח אותם היטב), ובמקום שיש השתוקקות ותשוקה, יש חיים.

**מסע**: נוחיות ונוחות הם ההפך מקונפליקט, ובהיעדר קונפליקט, אנחנו נעשים מקובעים, פסיביים, קצרי ראות או אדישים. ועל כן, הדיון בתועלת האישית שבעיסוק במסע אישי שנמשך לאורך החיים הוא מבשר חשוב לקראת מעורבות בקונפליקט.

**חוסר** **יציבות**: אדם אינו יכול לחקור ממקום של יציבות. הוא אינו יכול להשתנות ממקום של סטגנציה. להרגיש התלהבות משמעו להיות פתוח לאפשרות של אכזבה. קונפליקט ואכזבה הולכים יד ביד.

**שאלה**: האם אנחנו מוכנים להיות פתוחים לקונפליקט, לסיכון ולשינוי? זו שאלה שיש לחקור אותה ולדון בה. כמו כן יש לנקוט באמפתיה: עלינו לראות כאנושית את הסלידה מקונפליקטים ומהכאוס הזמני שהם עלולים ליצור.

**איזון**: כמחנכים, עלינו לפתח ולאפשר קונפליקטים, שהם קטליזטורים אופטימליים ונאותים לצמיחה; יש קונפליקטים שיעמיסו יותר מדי מתח על המערכות של התלמידים. כשאנו מציבים קונפליקטים, עלינו לוודא שהתלמידים שלנו מצוידים במשאבים ובכוחות כדי להתמודד עם הקונפליקט.

**ביטחון**: אחד הגורמים העיקריים לסלידה מקונפליקט הוא אכזבה והיסטוריה של שחיקה. אנחנו מכירים את התופעה הזאת בחינוך. יש קונפליקטים שהם לא רק בלתי פתורים, הם הותירו אותנו חשופים. כשזה קורה, אנחנו עלולים לחשוש מלעסוק בקונפליקטים חדשים. לעומת זאת, הדבר שיעודד את התלמידים להיות מעורבים בקונפליקט בפתיחות הוא רמת הביטחון שירגישו במערכת היחסים. ככל שירגישו בטוחים יותר, כך יהיו מוכנים יותר לעסוק באזורים אפורים.

**פתרון**: קונפליקטים לא תמיד נפתרים, איני בטוח שהם נפתרים אי פעם. קתרזיס הוא סוג של פתרון. ניתן לראות בריאות פסיכולוגית ביכולת להכיל אמביוולנטיות.

קונפליקטים אב-טיפוסיים הם מסגרות למתחים קיומיים מרכזיים שאנו עלולים להיתקל בהם בנקודות ובזמנים שונים בחיינו. תכופות אנחנו מעורבים ושקועים בקונפליקטים הללו במידה כזו שאיננו יודעים לזהות אותם, או שאפילו איננו מבחינים שהם משחקים תפקיד.

תיאוריית הפדגוגיה של הקונפליקט מציעה שבתור אנשי חינוך, כאשר מחנכים לערכים, אנחנו יכולים וצריכים ליצור חוויות שממוסגרות בהקשר של הקונפליקטים הללו, משום שהם יפתחו לתלמידים שלנו הזדמנויות גדולות ונפלאות לחקירה ולהתבוננות.

רשימה זו של קונפליקטים אב-טיפוסיים אינה מדעית וגם לא מוחלטת. היא עלתה מתוך התבוננות, הרהורים ושיתופי פעולה עם מחנכים ברשת שלנו. אנחנו מזמינים אתכם לתרום לה.

חובה – אוטונומיה; תלות – עצמאות; אחריות – חוסר דאגה; ביטחון – סיכון; פתיחות – התגוננות; אינדיבידואל – קולקטיב; קביעה מראש – בחירה חופשית; הסכם – אתגר; המצאה – שימור; הגדרה עצמית (פנימית) – הגדרה עצמית (חיצונית); פתיחות – שליטה; הגשמה עצמית – השלמה; גאווה – ענווה; חום ואהבה – אמת; צדק – שלום.